साउथ के सुपरस्टार ने फैंस के बीच गुजारी रात, परिवार के साथ बर्फ पर घूमे
South film star Vijay Deverakonda in manali; हिमाचल में साउथ फिल्मों के सुपर स्टार विजय देवरगोंडा मनाली पहुंचे हुए हैं और अपने फैंस के साथ मुलाकात कर रहे। रविवार शाम वो अपने निजी चोपर से मनाली पहुंचे। विजय ने रात अपने फैंस के बीच बिताई।
साउथ फिल्मों के सुपर स्टार विजय देवरकोंडा मनाली में अपने फैंस से मिल रहे हैं। रविवार शाम को प्राइवेट चौपर से मनाली पहुंचे देवरकोंडा देशभर से अपने 100 फैंस को भी साथ लाए हैं। यह फैंस देवरकोंडा के खर्च पर तीन दिन मनाली में रहेंगे। विजय ने रविवार रात अपने इन्हीं फैंस के बीच बिताई।
सोमवार सुबह विजय परिवार और अपने फैंस के साथ मनाली के खूबसूरत स्नो प्वाइंट कोठी पहुंचे और बर्फ पर जमकर मस्ती की ।
2 फरवरी को फैंस से किया था वादा
तेलुगु फिल्म स्टार विजय देवरकोंडा ने अपने देशभर के 100 फैंस को पहाड़ों में घुमाने का वादा किया था । 2 फरवरी को उन्होंने ट्विटर पर अपनी ये इच्छा जताई। घूमने के लिए साउथ फिल्म इंडस्ट्री की पसंद बन चुकी मनाली को चुना गया। विजय के फैंस 3 दिन पहले ही स्पेशल फ्लाइट के जरिये मनाली पहुंच गए थे। खुद विजय 19 फरवरी की शाम को अपने माता-पिता के साथ मनाली पहुंचे। यहां पहुंचने से पहले ही उन्होंने तय कर लिया था कि 19 फरवरी की रात वह अपने फैंस के साथ गुजारेंगे।
3 दिन पहले जब विजय के फैंस स्पेशल फ्लाइट से मनाली के लिए रवाना हुए, तब उनका वीडियो भी विजय ने अपने ट्विटर हैंडल से शेयर किया था ।
फैंस के साथ बिताई शाम
मनाली के क्लब हाउस रोड पर बने मंगोलिया बैकुंठ में देवरकोंडा ने फैंस के साथ मुलाकात की। इस दौरान फीमेल फैंस ने विजय के साथ जमकर मजाक किया और फोटो खींचे। तमाम लोगों ने उनके साथ वीडियो भी शूट किए।
इसी दौरान एक फैंस ने विजय से रिक्वेस्ट की कि उसके दो दोस्त हरी और प्रवीण भी विजय के बहुत बड़े फैन हैं लेकिन वह मनाली आ नहीं सके। इस पर विजय ने उन्हें कैमरे के सामने हाय बोला। पूरे समय विजय देवरकोंडा का दोस्ताना अंदाज देखने को मिला। लड़कियां उन्हें छोड़ ही नहीं रहीं थी। विजय ने भी लड़कों को बुलाकर उनके साथ सेल्फियां लीं।
बर्फ देखने कोठी पहुंचे
पर्यटन व्यवसायी राजीव कारवा ने बताया कि मनाली की वादियों में घूमने आए विजय देवरकोंडा यहां पहुंचने के बाद बर्फ के बीच बहुत खुश नजर आए। सोमवार सुबह अपने परिवार के साथ स्नो प्वाइंट कोठी पहुंचे विजय परिवार के सदस्यों पर बर्फ के गोले बनाकर मारते रहे।
राजीव ने बताया कि बर्फ के बीच पूरा परिवार बेहद खुश नजर आ रहा था।
अटल टनल का प्रोग्राम रद्द
सूत्रों के अनुसार विजय का अटल टनल जाने का कार्यक्रम कैंसल कर दिया गया है। सोमवार को सिर्फ 4X4 व्हीकल ही अटल टनल के पार जा रहे थे और मौसम विभाग ने मंगलवार को बर्फबारी का अलर्ट जारी किया है। इसी वजह से उनका अटल टनल घूमने का कार्यक्रम रद्द कर दिया गया।
शाम को कुल्लवी नाटी का आनंद
राजीव कारवा ने बताया कि बुरुआ स्थित कॉटेज में विजय के लिए कुल्लवी नाटी का कार्यक्रम रखा गया था। शाम 6 बजे तक उन्होंने कुल्लवी नाटी का लुत्फ उठाया और फैंस के साथ डांस किया।
कल दोपहर निजी विमान से लौटेंगे वापस
मंगलवार सुबह विजय देवरकोंडा मनाली के मंदिरों के दर्शन के लिए जाएंगे। दोपहर बाद वह अपने प्राइवेट चौपर से वापस लौट जाएंगे।